
RAPORT COMUN
asupra proiectului de Lege pentru aprobarea Ordonanței de urgență a Guvernului nr. 76/2017 privind înființarea Societății Editura Didactică și Pedagogică - S.A. ca urmare a reorganizării Regiei Autonome ,,Editura Didactică și Pedagogică” prin transformare
 (PLx. 600/2017)


	1. În baza prevederilor art. 95 și 115 din Regulamentul Camerei Deputaţilor, republicat, cu modificările și completările ulterioare,                cu adresa nr. PLx.600 din 20 decembrie 2017, Comisia pentru învăţământ, ştiinţă, tineret şi sport și Comisia pentru politică economică, reformă și privatizare au primit spre dezbatere, în fond, în procedură de urgență, proiectul de Lege pentru aprobarea Ordonanței de urgență a Guvernului nr.76/2017 privind înființarea Societății Editura Didactică și Pedagogică - S.A. ca urmare a reorganizării Regiei Autonome ,,Editura Didactică și Pedagogică” prin transformare.

	La întocmirea prezentului raport comun, Comisiile au avut în vedere avizul favorabil al Comisiei pentru buget, finanțe și bănci, avizul favorabil al Comisiei pentru muncă și protecție socială, avizul favorabil al Consiliului Legislativ nr. 869/16.10.2017.

Proiectul de Lege are ca obiect de reglementare înființarea Societății Editura Didactică și Pedagogică - S.A., ca urmare a reorganizării Regiei Autonome „Editura Didactică și Pedagogică”, prin transformarea acesteia. Prin proiectul de act normativ, Editura Didactică și Pedagogică trece din coordonarea în subordonarea Ministerului Educaţiei Naţionale.

	2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.

	3. În conformitate cu prevederile art. 61 şi 63 din Regulamentul Camerei Deputaţilor, republicat, cu modificările și completările ulterioare, Comisiile au dezbătut proiectul de Lege în şedinţă comună în data de 27 februarie 2018. 
În baza prevederilor art. 54 şi 55 alin. (1) și alin. (3) din Regulamentul Camerei Deputaţilor, republicat, cu modificările și completările ulterioare, la dezbaterea proiectului de Lege au participat ca invitați: domnul Petru Andea - secretar de stat în cadrul Ministerului Educației Naționale, doamna Maria Mihaela Nistor - director general, Societatea Editura Didactică şi Pedagogică S.A. 
La lucrări au fost prezenţi 31 deputaţi din totalul de 45 membri ai Comisiilor. 

	4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
	Senatul, în calitate de Primă Cameră sesizată, a adoptat proiectul de lege în şedinţa din 18 decembrie 2017, în condițiile articolului 115 alineatul (5) teza a III-a din Constituţia României, republicată.
	
	5. În urma finalizării dezbaterilor, membrii celor două Comisii, cu 17 voturi pentru, 13 voturi împotrivă și o abținere, au hotărât să propună Plenului Camerei Deputaţilor adoptarea proiectului de Lege în forma adoptată de Senat. 

